ท่าอากาศยานภูเก็ตอำนวยความสะดวกแก่ผู้โดยสารและผู้ใช้บริการ ด้วยการจัดตั้งศูนย์ช่วยเหลือผู้โดยสารและผู้ใช้บริการในช่วงนี้
ผู้อำนวยการท่าอากาศยานภูเก็ต เผยท่าอากาศยานภูเก็ตอำนวยความสะดวกแก่ผู้โดยสารและผู้ใช้บริการ ด้วยการจัดตั้งศูนย์ช่วยเหลือผู้โดยสารและผู้ใช้บริการในช่วงนี้ เรืออากาศตรี ธานี ช่วงชู ผู้อำนวยการท่าอากาศยานภูเก็ต เปิดเผยว่า จากสถานการณ์ของพายุ ปาบึก ส่งผลให้วันนี้  5 มกราคม 2562 มีเที่ยวบินที่ได้รับผลกระทบจำนวน 18 เที่ยวบิน โดยมี 17 เที่ยวบินเป็นการดีเลย์ และ 1 เที่ยวบินเป็นการ ยกเลิก ซึ่งเป็นของสายการบิน China southern จากประเทศจีนเดินทางมายังจังหวัดภูเก็ต ส่วนเที่ยวบินที่มีการยกเลิกเมื่อวันที่ 4 มกราคม 2562 ได้ดำเนินการบินตามปกติแล้ว ผู้อำนวยการท่าอากาศยานภูเก็ต กล่าวอีกว่า ท่าอากาศยานภูเก็ต ได้ดำเนินการเตรียมความพร้อมรับมือกับสถานการณ์พายุ ปาบึก ด้วยการกำหนดแนวทางรองรับกรณีเกิดเหตุฉุกเฉิน ในการอำนวยความสะดวกแก่ผู้โดยสารและผู้ใช้บริการ ด้วยการจัดตั้งศูนย์ช่วยเหลือผู้โดยสารและผู้ใช้บริการ โดยบูรณาการร่วมกับตำรวจตรวจคนเข้าเมือง ตำรวจท่องเที่ยว และศูนย์ช่วยเหลือนักท่องเที่ยว บริเวณห้องโถงเช็กอินผู้โดยสารขาออก ชั้น 3 อาคารผู้โดยสารระหว่างประเทศ เพื่อให้ความช่วยเหลือผู้โดยสารที่ได้รับผลกระทบเป็นไปด้วยความเรียบร้อย อย่างไรก็ตาม ขอให้ผู้โดยสารและผู้ใช้บริการตรวจสอบสภาพอากาศก่อนเดินทาง และควรเผื่อเวลาเดินทางเพื่อป้องกันการตกเที่ยวบิน และหากผู้โดยสาร ผู้ใช้บริการ มีข้อสงสัยสามารถติดต่อได้ที่ หมายเลขโทรศัพท์ 0-7635-1122 และสายด่วน 1175 เพื่อสอบถามข้อมูลที่ถูกต้องในระยะนี้